Kjakið um abort hevur enn eina ferð stungið seg upp seinastu vikurnar, og tað hevur nú veruliga tikið dik á seg. Serliga eru tað politikarar og umboð fyri læknafrøðina, sum hava givið sínar hugsanir til kennar-harav eiri teirra hava talað fyri at fáa eina greiðari og fríari lóggávu á økinum. Men vit hava eisini hoyrt frá bólkum og persónum, ið stuðla ella enntá ynskja at herða verandi lóggávu, og hesar røddir hava verið serliga sjónligar í kjakinum. Ætlanin við hesum skrivi er at geva føroyingum, ið stuðla fríari abort, orðið. Vit, sum her taka orðið, eru ein breiður skari av kvinnum við ymiskum bakgrundum og ymiskum politiskum og átrúnaðarligum áskoða-num. Men felagsmál okkara er eitt ynski um at fáa fría abort í Føroyum og ein vilji at arbeiða fyri hesum máli. RÆTTURIN TIL EGNAN KROPP Vit ynskja at stuðla gongdini fram ímóti einum samfelagi, har kvinnur ráða yvir egnum kroppi, og har hvør einstøk kvinna hevur einarætt til at taka avgerðir um mál, ið beinleiðis ávirka likam og lív hennara. Vit viðurkenna, at ongin kvinna ynskir at koma í ta óhepnu støðu at ynskja abort, men at í førum, har ein slík støða kemur fyri, eigur tað at vera kvinnan sjálv-uttan trýst frá lækna, trúarleiðara ella øðrum-ið skal taka hesa avgerð. Hetta sjónarmið tekur støði í einum grundleggjandi áliti á, at kvinnan sjálv er tann, ið best skilir og kennir sína egnu støðu, og at hon tí er tann, ið er best før fyri at taka hesa avgerð. Við hesum sjónarmiði viðurkenna vit eisini, at umstøðurnar kring eina og hvørja viðgongu eru djúpt persónli-gar, og at orsøkirnar til, at ein kvinna kann ynskja sær abort, kunnu vera eins ymiskar og margfaldar sum kvinnurnar, ið ynskja abort. RÆTTURIN TIL TRYGGA LÆKNAVIÐGERÐ Av tí at abort ikki er eitt lógartryggjað val við greiðum mannagongdum og leiðreglum, hava kvinnur í Føroyum ikki javnsettan rætt til trygga læknaviðgerð. Vit tala sterkt ímóti, at serligar umstøður ella ein eyðmýk-jandi góðkenningsrunda, ið er tongd at persónligu meiningunum hjá ymiskum læknum, skal vera ein fyritreyt fyri at kunna fremja eina abort. Vit góðtaka heldur ikki á nakran hátt, at møguleikin fyri at fremja abort skal vera tongdur at, um maður kvinnuna gevur loyvi, ella um løgreglan metir, at ein neyðtøka er farin fram. Tvørturímóti skal avgerðin um abort tryggjast øllum kvinnum-uttan mun til umstøður ella orsøk og uttan mun til, um tær hava ráð at fara uttanlands, ella um tær hava serliga vitan um, hvønn lækna í Føroyum ein skal venda sær til. Tað kann ikki vera rætt, at tær kvinnur, sum ikki hava orkuna, fíggjarligu korini ella neyðu-gu vitanina, standa eftir og verða frátiknar rættin at taka hesa avgerð. Hetta boðar frá einum heilsuverki, sum ger mismun á kvinnum í Føroyum. Fyri at javnseta allar kvinnur, tá tað kemur til ynskið um at fullføra eina viðgongu ella ikki, er neyðugt at gera avgerðina um abort fría og lógliga. EIN VERULEIKI, IÐ VIT IKKI KUNNU SKÚGVA TIL VIKS Hvørt okkara politiska skipan góðtekur tað ella ikki, er sannleikin tann, at abortir koma fyri; viðgongur verða steðgaðar, vórðu tað fyrr og fara at vera tað um alla tíð. Spontant og provokerað. Lógliga og ólógliga. Hetta er ein veruleiki, sum vit ikki kunnu skúgva til viks. Sum samfelag hava vit ábyrgd av at tryggja greiðar mannagongdir og lógarkarmar um hendan veruleika. Í staðin fyri, at hendan avgerð er tongd at privatu áskoðanunum hjá einstøkum læknum, politikarum ella trúarbólkum, eigur politiska skipan okkara at viðurkenna og tryggja øllum kvinnum kunning um og rætt til abort, so at hvør kvinna hevur eitt greitt og virðiligt grundarlag til sjálv at taka ræði og ábyrgd fyri egnum kroppi og egnari framtíð. KJAKIÐ HELDUR FRAM Frítt val fer frameftir at koma við eiri skrivum, skipa fyri tiltøkum og stríðast fyri at føroyskar kvinnur fáa fullan rætt yvir egnum kroppi. Øllum sum taka undir við fríari abort og eru áhugað í kjakinum um hetta málið, vilja vit bjóða at dáma facebooksíðuna” Frítt val–fyri fríari abort”. Øll eru vælkomin at koma við íkastum og at skriva til hesa síðuna, um ein ynskir at gerast partur av virkseminum.